CELEX: 
Language: fi
Date: 2022-03-10 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston asetuksen (EU) N:o 600/2014 täydentämisestä määrittämällä Euroopan arvopaperimarkkinaviranomaisen harjoittamaan raportointipalvelujen tarjoajien valvontaan liittyvät maksut

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Asetus (EU) 2019/2175 rahoitusvälineiden markkinoista annetun asetuksen (EU) N:o 600/2014 (MiFIR) muuttamisesta julkaistiin Euroopan unionin virallisessa lehdessä 27. joulukuuta 2019. Asetuksessa annetaan Euroopan arvopaperimarkkinaviranomaiselle (ESMA), jäljempänä ’arvopaperimarkkinaviranomainen’, suorat toimilupa- ja valvontavaltuudet raportointipalvelujen tarjoajiin nähden lukuun ottamatta niitä hyväksyttyjä ilmoitusjärjestelmiä ja hyväksyttyjä julkistamisjärjestelyjä, joille – niiden sisämarkkinoiden kannalta vähäisestä merkityksestä johtuen poiketen MiFIR-asetuksesta – toimiluvan myöntää ja joiden valvonnasta vasta jäsenvaltion toimivaltainen viranomainen. 
            
            
               Kuten MiFIR-asetuksen 38 n artiklan 1 kohdassa säädetään, arvopaperimarkkinaviranomainen veloittaa raportointipalvelujen tarjoajilta maksut, joilla on katettava kokonaan raportointipalvelujen tarjoajien toimiluvan myöntämisestä ja valvonnasta arvopaperimarkkinaviranomaiselle aiheutuvat menot. Raportointipalvelujen tarjoajalta veloitettavan maksun määrän on oltava oikeassa suhteessa raportointipalvelujen tarjoajan liikevaihtoon. Kyseisillä maksuilla olisi myös korvattava mahdolliset kustannukset, joita toimivaltaisille viranomaisille voi aiheutua arvopaperimarkkinaviranomaisen niille MiFIR-asetuksen 38 o artiklan mukaisesti siirtämien tehtävien hoitamisesta. Valtuudesta antaa maksuja koskeva delegoitu säädös säädetään MiFIR-asetuksen 38 n artiklan 3 kohdassa. Kyseisen säännöksen mukaan komissiolla on valta antaa delegoitu säädös, jolla se määrittelee tarkemmin maksujen lajin, maksujen kohteet, maksujen määrän ja maksutavan.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio pyysi 18. kesäkuuta 2020 arvopaperimarkkinaviranomaiselta (teknistä) lausuntoa komission delegoiduista asetuksista, jotka se aikoi antaa MiFIR-asetuksen 2 artiklan 3 kohdan, 38 k artiklan 10 kohdan ja 38 n artiklan 3 kohdan nojalla.
            
            
               Perusteellisen teknisen arvioinnin jälkeen arvopaperimarkkinaviranomainen järjesti julkisen kuulemisen suunniteltujen poikkeuksia ja maksuja koskevien delegoitujen asetusten teknisistä näkökohdista 20. marraskuuta 2020 ja 4. tammikuuta 2021 välisenä aikana. Julkiseen kuulemiseen vastasi 11 sidosryhmää. Kuulemiseen vastanneiden mainitsemat keskeiset seikat liittyvät vähimmäismaksuun, kun huomioon otetaan raportointipalvelujen tarjoajien toiminnan kannattavuus (kustannusten kattaminen), raportointipalvelujen tarjoajien asiakkaisiin kohdistuvien maksujen mahdolliseen nousuun sekä maksujen läpinäkyvyyteen (etukäteen). Muut kysymykset liittyvät tulojen käyttöön maksujen määrittelyssä, jäsenvaltioiden tason valvonnasta ja arvopaperimarkkinaviranomaisen valvonnasta perittävien maksujen välisiin eroihin sekä markkinoiden muotoon. Komissio huomauttaa, että maksut perustuvat arvopaperimarkkinaviranomaisen seuraavan vuoden valvontabudjettiin, joka edellyttää komission hyväksyntää. Komissio on arvopaperimarkkinaviranomaisen kanssa yhtä mieltä siitä, että yksittäisen raportointipalvelujen tarjoajan tulojen osuus tietyssä kategoriassa (eli hyväksytyssä julkistamisjärjestelyssä tai hyväksytyssä ilmoitusjärjestelmässä) suhteessa kaikkien raportointipalvelujen tarjoajien yhteenlaskettuihin tuloihin tietyssä kategoriassa (eli kaikissa julkistamisjärjestelyissä tai kaikissa hyväksytyissä ilmoitusjärjestelmissä) on yksi useista mahdollisista perusteista yksittäisiltä raportointipalvelujen tarjoajilta veloitettaville vuotuisten maksujen määrälle. Vähimmäismaksu liittyy arvopaperimarkkinaviranomaisen pysyviin toimintoihin, kuten säännölliseen tiedonkeruuseen, ja sillä varmistetaan, ettei tuloihin perustuva jako johda siihen, että suurimmat raportointipalvelujen tarjoajat vastaavat pienimpien raportointipalvelujen tarjoajien maksuista. 
            
            
               Arvopaperimarkkinaviranomainen toimitti teknisen lausuntonsa komissiolle 23. maaliskuuta 2021.
            
            
               Komissio konsultoi 19. heinäkuuta 2021 Euroopan arvopaperikomitean asiantuntijaryhmää (EGESC) arvopaperimarkkinaviranomaisen teknisestä lausunnosta ja tämän delegoidun säädöksen sisällöstä. Asiantuntijaryhmän jäsenet eivät esittäneet maksujen määrittelyä koskevia huomautuksia.
            
            
               Delegoidun säädöksen luonnoksesta kerättiin palautetta paremman sääntelyn portaalin kautta neljän viikon ajan 29. heinäkuuta – 27. elokuuta 2021 paremmasta lainsäädännöstä tehdyssä toimielinten välisessä sopimuksessa vahvistettujen periaatteiden mukaisesti. Saatu palaute tutkittiin perusteellisesti ennen kuin delegoidun asetuksen antamisessa päätettiin edetä. Vastauksia saatiin kahdeksan. Useimmissa vastauksissa keskityttiin valvontamaksujen suuruuteen, joka määräytyy arvopaperimarkkinaviranomaisen talousarvion ja asetukseen (EU) 2019/2175 liittyvän rahoitusselvityksen pohjalta. Lisäksi saatiin vaihtelevia vastauksia, jotka koskivat vähimmäismakujen suuruutta ja markkinaosuuden laskentatapaa. Eräät vastaajat halusivat myös saada ennen tammikuun 1. päivää 2022 selvyyden niistä yhteisöistä, jotka kuuluisivat arvopaperimarkkinaviranomaisen valvonnan piiriin, sekä maksujen suuruudesta. Lopuksi yksi vastaaja esitti, että sinä vuonna, jona raportointipalvelujen tarjoajan valvonta siirtyy arvopaperimarkkinaviranomaiselta jäsenvaltion toimivaltaiselle viranomaiselle, raportointipalvelujen tarjoajalta ei pitäisi periä täyttä vuotuista valvontamaksua. Luonnokseen on näin ollen lisätty säännös, jonka mukaan vuotuista maksua vähennetään tällaisessa tapauksessa suhteessa niiden kuukausien määrään, joiden aikana arvopaperimarkkinaviranomainen valvoo raportointipalvelujen tarjoajaa.  
            
            
               Vaikutustenarviointia ei ole tehty seuraavista syistä:
            
            
               –Tämä delegoitu asetus perustuu suurelta osin arvopaperimarkkinaviranomaisen teknisessä lausunnossaan ehdottamiin toimenpiteisiin.
            
            
               –Päätös maksuperusteiden määrittelystä tehtiin asetuksessa. Sääntöjen yleiset tavoitteet ja tarve selostettiin asetusta (EU) 2019/2175 koskevaan komission ehdotukseen liitetyssä vaikutustenarvioinnissa.
            
            
               –Tähän delegoituun säädökseen sisältyvät maksuja koskevat säännökset ovat luonteeltaan menettelyllisiä. Tämä delegoitu asetus noudattaa arvopaperimarkkinaviranomaisen valvontaan kuuluvista maksuperusteista aiemmin annettujen delegoitujen asetusten logiikkaa. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Ehdotetun delegoidun asetuksen 1 artiklassa esitetään keskeiset määritelmät.
            
            
               Ehdotetun delegoidun asetuksen 2–8 artiklassa esitetään maksuja koskevat säännökset. Artiklat sisältävät maksujen laskentaperusteet.
            
            
               Ehdotetun delegoidun asetuksen 9–11 artiklassa esitetään loppusäännökset. Artikloissa vahvistetaan siirtymäsäännökset, jotka koskevat muun muassa vuonna 2022 sovellettavaa maksujärjestelmää, menetelmää maksujen keräämiseksi vuodelta 2023 ja voimaantuloa.
            
            
               KOMISSION DELEGOITU ASETUS (EU) …/…,
            
         
         
            
               annettu 10.3.2022,
            
            
               Euroopan parlamentin ja neuvoston asetuksen (EU) N:o 600/2014 täydentämisestä määrittämällä Euroopan arvopaperimarkkinaviranomaisen harjoittamaan raportointipalvelujen tarjoajien valvontaan liittyvät maksut
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014
                  1
                ja erityisesti sen 38 n artiklan 3 kohdan,
            
            
               sekä katsoo seuraavaa:
            
            
               (1)Kun otetaan huomioon markkinatietojen käsittelyn rajat ylittävä ulottuvuus, tietojen laatu ja tarve saavuttaa mittakaavaetuja ja välttää mahdollisista epäyhtenäisyyksistä sekä tietojen laadulle että raportointipalvelujen tarjoajien tehtäville aiheutuvat kielteiset vaikutukset, Euroopan parlamentin ja neuvoston asetuksella (EU) 2019/2175
                  2
                siirrettiin raportointipalvelujen tarjoajien toimintaa koskeva toimilupa- ja valvontavalta unionissa Euroopan arvopaperimarkkinaviranomaiselle (ESMA), jäljempänä ’arvopaperimarkkinaviranomainen’. 
            
            
               (2)On tärkeää määritellä maksut, joita arvopaperimarkkinaviranomainen voi veloittaa raportointipalvelujen tarjoajilta toimilupien hakemisesta, myöntämisestä ja valvonnasta. 
            
            
               (3)Raportointipalvelujen tarjoajilta veloitettavien maksujen tarkoituksena on kattaa kokonaan kustannukset, joita arvopaperimarkkinaviranomaiselle aiheutuu toimilupien myöntämisestä raportointipalvelujen tarjoajille ja niiden valvonnasta. Valvontatehtäviin sisältyvät muun muassa ylimmän hallintoelimen sopivuuden arviointi, sen valvonta, noudattavatko raportointipalvelujen tarjoajat toiminnan järjestämistä koskevia vaatimuksia, tietojen pyytämistä, tutkimusten tekemistä ja paikan päällä tehtävien tarkastusten suorittamista koskevien valtuuksien käyttäminen sekä valvontatoimenpiteiden määrääminen. Arvopaperimarkkinaviranomainen tarkistaa talousarviotaan vuosittain. 
            
            
               (4)Raportointipalvelujen tarjoajiin liittyvistä arvopaperimarkkinaviranomaisen toiminnoista perittävät maksut olisi vahvistettava sellaiselle tasolle, että vältetään huomattavan ali- tai ylijäämän kertyminen. Jos merkittävää yli- tai alijäämää esiintyy toistuvasti, maksujen tasoa olisi tarkistettava.
            
            
               (5)Raportointipalvelujen tarjoajan olisi lähetettävä hakemuksensa arvopaperimarkkinaviranomaiselle, jotta voidaan varmistaa poikkeusta koskevien perusteiden yhtenäinen soveltaminen. Hakemuksen ensimmäisessä käsittelyvaiheessa arvopaperimarkkinaviranomaisen olisi määriteltävä, onko raportointipalvelujen tarjoaja oikeutettu arvopaperimarkkinaviranomaisen valvonnasta tehtävään poikkeukseen. Jos poikkeusta koskevia perusteita voidaan soveltaa, arvopaperimarkkinaviranomaisen olisi lähetettävä hakemus edelleen jäsenvaltion toimivaltaiselle viranomaiselle. Arvopaperimarkkinaviranomaisen ei pitäisi tällöin veloittaa maksua. Arvopaperimarkkinaviranomaisen myöntämään toimilupaan liittyvät kiinteät maksut olisi jaettava hakemusmaksuksi, jonka on liityttävä hakemuksen täydellisyyden arviointiin, sekä toimilupamaksuksi. Toimiluvan myöntämisprosessi olisi saatava päätökseen kuuden kuukauden kuluessa. 
            
            
               (6)Arvopaperimarkkinaviranomainen arvioi, kuuluvatko jäsenvaltion tasolla jo toimiluvan saaneet raportointipalvelujen tarjoajat 1 päivästä tammikuuta 2022 lähtien arvopaperimarkkinaviranomaisen valvonnan piiriin, ja ilmoittaa tästä asianomaisille raportointipalvelujen tarjoajille. Raportointipalvelujen tarjoajien, joilla on jo jäsenvaltion tason toimilupa, ei pitäisi joutua hakemaan toimilupaa uudelleen arvopaperimarkkinaviranomaiselta. Tällaiset raportointipalvelujen tarjoajat noudattavat jo raportointipalvelujen tarjoajia koskevia vaatimuksia, eikä niiltä saa periä kaksinkertaista maksua arvopaperimarkkinaviranomaisen toimilupaprosessista. 
            
            
               (7)Arvopaperimarkkinaviranomaisen veloittamien vuosimaksujen olisi katettava kaikki raportointipalvelujen tarjoajiin liittyvät toimenpiteet. Arvopaperimarkkinaviranomaisen olisi arvioitava valvontabudjettiaan vuosittain kunkin raportointipalvelujen tarjoajien tyypin osalta ja veloitettava kultakin yksittäiseltä raportointipalvelujen tarjoajalta maksu, joka on oikeassa suhteessa sen tuloihin verrattuna kaikkien samantyyppisten raportointipalvelujen tarjoajien yhteenlaskettuihin tuloihin. Tulot, jotka liittyvät raportointipalvelujen tarjoajien ydintoimintojen suoriin oheispalveluihin, olisi sisällytettävä sovellettavan liikevaihdon laskentaan siltä osin kuin ne todennäköisesti vaikuttavat siihen, kuuluuko kyseinen raportointipalvelujen tarjoaja arvopaperimarkkinaviranomaisen valvonnan piiriin, eivätkä jo kuulu erillisten valvontatoimenpiteiden piiriin. Hyväksyttyjen julkistamisjärjestelyjen ja hyväksyttyjen ilmoitusjärjestelmien vähimmäismaksu kattaa tietopyyntöihin, jatkuvaan valvontaan ja tutkimuksiin liittyvät kiinteät kustannukset. Vuosimaksu on voimassa kalenterivuoden. 
            
            
               (8)Arvopaperimarkkinaviranomainen voi siirtää valvontatehtäviä jäsenvaltioiden toimivaltaisille viranomaisille, jolloin arvopaperimarkkinaviranomaisen olisi korvattava niille aiheutuvat kustannukset. 
            
            
               (9)Koska tietoja kustannusperusteisesta valvonnasta on vaikea kerätä vuonna 2022 suoritettavaa valvontaa varten, on olennaisen tärkeä antaa siirtymäsäännös, jossa vahvistetaan kiinteän maksun laskentamenetelmä, jota sovelletaan arvopaperimarkkinaviranomaisen ensimmäisenä valvontavuonna ja joka perustuu helposti saatavilla oleviin ja objektiivisiin tietoihin. Suhteellisuusperiaatteen noudattamiseksi raportointipalvelujen tarjoajat olisi erotettava toisistaan käyttämällä liiketoimien määrää kuvaamaan yksittäisten raportointipalvelujen tarjoajien merkitystä suhteessa kaikkiin raportointipalvelujen tarjoajiin. Kunkin raportointipalvelujen tarjoajan vuoden 2022 valvontamaksun määrittämisessä käytettävän laskelman olisi perustuttava kansallisten toimivaltaisten viranomaisten toimittamiin tietoihin liiketoimista, joita hyväksytyt julkistamisjärjestelyt ja hyväksytyt ilmoitusjärjestelmät ovat julkistaneet tai ilmoittaneet vuoden 2021 ensimmäisellä puoliskolla, ja siinä olisi erotettava toisistaan suuremmat ja pienemmät raportointipalvelujen tarjoajat. 
            
            
               (10)Raportointipalvelujen tarjoajien on toimitettava tilinpäätökset vasta sen jälkeen, kun arvopaperimarkkinaviranomainen on ottanut hoitaakseen raportointipalvelujen tarjoajan valvonnan. Sen vuoksi on tarpeen antaa siirtymäsäännös, jotta voidaan mukauttaa vuoden 2023 tulojen laskentamenetelmää, jonka mukaan vuoden 2023 vuotuisen valvontamaksun maksaminen perustuu aluksi tarkastamattomiin tilinpäätöstietoihin vuoden 2022 kuudelta ensimmäiseltä kuukaudelta. Toisessa vaiheessa olisi otettava käyttöön korjausmekanismi, jotta maksu voi perustua koko vuoden 2022 tarkastettuihin tilinpäätöksiin. 
            
            
               (11)Jotta voidaan varmistaa asetuksen 2019/2175 4 artiklalla käyttöön otetun raportointipalvelujen tarjoajia koskevan uuden valvontakehyksen moitteeton toiminta, tämän asetuksen olisi tultava voimaan kiireellisesti, 
            
            
               ON HYVÄKSYNYT TÄMÄN ASETUKSEN:
            
            
               1 artikla 
               Määritelmä 
            
            
               Tässä asetuksessa ’raportointipalvelujen tarjoajalla’ tarkoitetaan asetuksen (EU) N:o 600/2014 2 artiklan 1 kohdan 34 alakohdassa määriteltyä hyväksyttyä julkistamisjärjestelyä tai 2 artiklan 1 kohdan 36 alakohdassa määriteltyä hyväksyttyä ilmoitusjärjestelmää.
            
         
         
            
               2 artikla 
               Hakemus- ja toimilupamaksut
            
            
               1.Raportointipalvelujen tarjoamista koskevaa toimilupaa hakevan raportointipalvelujen tarjoajan on maksettava
            
            
               a)hyväksytyistä julkistamisjärjestelyistä ja hyväksytyistä ilmoitusjärjestelmistä 20 000 euron suuruinen hakemusmaksu ensimmäisestä hakemuksesta ja 10 000 euron suuruinen maksu jokaisesta seuraavasta lisäraportointipalveluja koskevasta toimilupahakemuksesta, jos hakijaan ei sovelleta [lisätään viittaus poikkeusperusteita koskevaan delegoituun asetukseen – C(2021) 9430 final] mukaista poikkeusta;
            
            
               b)hyväksytyistä julkistamisjärjestelyistä ja hyväksytyistä ilmoitusjärjestelmistä 80 000 euron suuruinen toimilupamaksu ensimmäisestä toimiluvasta ja 40 000 euron suuruinen maksu jokaisesta seuraavasta lisäraportointipalveluja koskevasta toimiluvasta, jos hakijaan ei sovelleta [lisätään viittaus poikkeusperusteita koskevaan delegoituun asetukseen – C(2021) 9430 final] mukaista poikkeusta.
            
            
               3 artikla 
               Vuotuiset valvontamaksut
            
            
               1.Arvopaperimarkkinaviranomaisen valvonnan piiriin kuuluvalta raportointipalvelujen tarjoajalta peritään vuotuinen valvontamaksu. 
            
            
               2.Vuotuisen valvontamaksun kokonaismäärä ja tietyn raportointipalvelujen tarjoajan vuotuisen valvontamaksun määrä lasketaan seuraavasti:
            
            
               a)tietyn vuoden n vuotuisen valvontamaksun kokonaismäärä on yhtä suuri kuin arvio asetuksen (EU) N:o 600/2014 mukaisiin raportointipalvelujen tarjoajien toimiin liittyvistä valvontamenoista, sellaisena kuin se on sisällytetty arvopaperimarkkinaviranomaisen kyseisen vuoden talousarvioon;
            
            
               b)tietyn raportointipalvelujen tarjoajan vuotuisen valvontamaksun määrä tietyltä vuodelta n on a alakohdan mukaisesti määritetty vuotuisen valvontamaksun kokonaismäärä jaettuna kaikkien vuonna n toimilupaa käyttävien raportointipalvelujen tarjoajien kesken oikeassa suhteessa niiden 4 artiklan mukaisesti laskettuun sovellettavaan liikevaihtoon. 
            
            
               3.Arvopaperimarkkinaviranomaiselta toimiluvan saaneen hyväksytyn julkistamisjärjestelyn tai hyväksytyn ilmoitusjärjestelmän maksama vuotuinen valvontamaksu ei kuitenkaan koskaan saa olla pienempi kuin 30 000 euroa. 
            
            
               Jos yhteisöön sovelletaan useamman kuin yhden raportointipalvelun osalta valvonnan vähimmäismaksua, sen on maksettava valvonnan vähimmäismaksu kustakin tarjottavasta palvelusta. 
            
            
               4.Poiketen siitä, mitä 2 ja 3 kohdassa säädetään, ensimmäisen vuoden maksu lasketaan pienentämällä 2 artiklan 1 kohdan b alakohdassa tarkoitettua toimilupamaksua kertoimella, joka vastaa toimiluvan saannin ja vuoden lopun välisten päivien määrää jaettuna kyseisen vuoden päivien kokonaismäärällä. Se lasketaan siten seuraavasti:
            
            
               raportointipalvelujen tarjoajan ensimmäisen vuoden maksu = väh. (toimilupamaksu, toimilupamaksu * kerroin)
            
            
               
                  
            
            
               Jos raportointipalvelujen tarjoaja saa toimiluvan joulukuussa, sen ei tarvitse maksaa ensimmäisen vuoden valvontamaksua. 
            
            
               5.Poiketen siitä, mitä 2 ja 3 kohdassa säädetään, silloin kun raportointipalvelujen tarjoajaan sovelletaan [lisätään viittaus poikkeusperusteita koskevaan delegoituun asetukseen – C(2021) 9430 final] 1 artiklan 3 kohdassa tarkoitetun uudelleenarvioinnin seurauksena poikkeusta arvopaperimarkkinaviranomaisen valvonnasta, vuotuinen valvontamaksu poikkeuksen soveltamisvuodelta lasketaan ainoastaan niiden viiden kuukauden ajalta, jolloin arvopaperimarkkinaviranomainen toimii edelleen raportointipalvelujen tarjoajan valvojana [lisätään viittaus poikkeusperusteita koskevaan delegoituun asetukseen – C(2021) 9430 final] 1 artiklan 4 kohdan mukaisesti. 
            
            
               4 artikla 
               Sovellettava liikevaihto
            
            
               1.Raportointipalvelujen tarjoajien on pidettävä tämän asetuksen soveltamista varten tarkastettua kirjanpitoa, jossa eritellään vähintään seuraavat:
            
            
               a)tulot hyväksyttyjen ilmoitusjärjestelmien palveluista;
            
            
               b)tulot hyväksyttyjen julkistamisjärjestelyjen palveluista;
            
         
         
            
               c)tulot hyväksyttyjen ilmoitusjärjestelmien toimintojen oheispalveluista;
            
            
               d)tulot hyväksyttyjen julkistamisjärjestelyjen toimintojen oheispalveluista.
            
            
               2.Raportointipalvelujen tarjoajan sovellettava liikevaihto tiettynä vuonna n on seuraavien erien summa: 
            
            
               a)sen tulot hyväksyttyjen ilmoitusjärjestelmien tai hyväksyttyjen julkistamisjärjestelyjen palvelujen tarjonnan ydintoiminnoista vuoden n–2 tarkastetun tilinpäätöksen pohjalta tai, jos tarkastettua tilinpäätöstä ei ole vielä saatavilla, sitä edeltävän vuoden n–3 tarkastettuun tilinpäätökseen perustuvat tulot; ja
            
            
               b)sen sovellettavat tulot oheispalveluista vuoden n–2 tarkastetun tilinpäätöksen pohjalta tai, jos tarkastettua tilinpäätöstä ei ole vielä saatavilla, sitä edeltävän vuoden n–3 tarkastettuun tilinpäätökseen perustuvat tulot; 
            
            
               jaettuna seuraavien erien summalla:
            
            
               c)kaikkien toimiluvan saaneiden hyväksyttyjen ilmoitusjärjestelmien tai hyväksyttyjen julkistamisjärjestelyjen yhteenlasketut tulot hyväksyttyjen ilmoitusjärjestelmien tai hyväksyttyjen julkistamisjärjestelyjen palvelutarjonnan ydintoiminnoista vuoden n–2 tarkastettujen tilinpäätösten pohjalta tai, jos tarkastettuja tilinpäätöksiä ei ole vielä saatavilla, sitä edeltävän vuoden n–3 tarkastettuihin tilinpäätöksiin perustuvat tulot; ja
            
            
               d)yhteenlasketut sovellettavat tulot kaikkien hyväksyttyjen ilmoitusjärjestelmien tai hyväksyttyjen julkistamisjärjestelyjen oheispalveluistavuoden n–2 tarkastettujen tilinpäätösten pohjalta, tai, jos tarkastettuja tilinpäätöksiä ei ole vielä saatavilla, sitä edeltävän vuoden n–3 tarkastettuihin tilinpäätöksiin perustuvat tulot.
            
            
               3.Jos raportointipalvelujen tarjoaja ei ole ollut toiminnassa koko vuonna (n–2), sen sovellettava liikevaihto arvioidaan 2 kohdassa säädetyn kaavan mukaisesti ekstrapoloimalla raportointipalvelujen tarjoajan osalta koko vuodelle (n–2) arvot, jotka on laskettu niin monelta kuukaudelta kuin raportointipalvelujen tarjoaja on ollut toiminnassa vuonna (n–2). 
            
            
               4.Raportointipalvelujen tarjoajien on toimitettava arvopaperimarkkinaviranomaiselle vuosittain 1 kohdassa tarkoitetut tarkastetut tilinpäätökset. Asiakirjat on toimitettava arvopaperimarkkinaviranomaiselle sähköisesti viimeistään kunkin vuoden (n–1) 30 päivänä syyskuuta. Jos raportointipalvelujen tarjoaja on saanut toimiluvan syyskuun 30 päivän jälkeen, sen on toimitettava luvut heti toimiluvan saannin jälkeen ja ennen sen vuoden päättymistä, jona toimilupa on annettu.
            
            
               5 artikla
               Maksamiseen sovellettavat yleiset säännökset
            
            
               1.Kaikki maksut on suoritettava euroina. Ne on suoritettava 6 ja 7 artiklan mukaisesti.
            
            
               2.Kaikista myöhästyneistä maksuista veloitetaan Euroopan parlamentin ja neuvoston asetuksen (EU, Euratom) 2018/1046 99 artiklassa säädetty viivästyskorko
                  3
               .
            
            
               6 artikla 
               Hakemus- ja toimilupamaksujen maksaminen
            
            
               1.Toimiluvan hakemiseen, myöntämiseen tai jatkamiseen liittyvät maksut tulevat maksettaviksi silloin, kun raportointipalvelujen tarjoaja jättää hakemuksensa, ja ne on maksettava kokonaisuudessaan 30 päivän kuluessa arvopaperimarkkinaviranomaisen esittämän laskun päivämäärästä.
            
            
               2.Jos raportointipalvelujen tarjoaja päättää peruuttaa toimilupahakemuksensa ennen kuin arvopaperimarkkinaviranomainen antaa perustellun päätöksensä hakemuksen hyväksymisestä tai hylkäämisestä, hakemus- tai toimilupamaksuja ei palauteta.
            
            
               7 artikla 
               Vuotuisten valvontamaksujen maksaminen
            
            
               1.Edellä 3 artiklassa tarkoitettu vuotuinen valvontamaksu erääntyy kunkin kalenterivuoden alussa ja on suoritettava kokonaisuudessaan arvopaperimarkkinaviranomaiselle kyseisen vuoden kolmen ensimmäisen kuukauden kuluessa. Arvopaperimarkkinaviranomainen lähettää laskun, jossa on ilmoitettu valvontamaksun koko summa, viimeistään 30 päivää ennen eräpäivää. Maksut lasketaan vuotuisia maksuja koskevien tuoreimpien käytettävissä olevien tietojen perusteella. 
            
            
               2.Jos raportointipalvelujen tarjoaja päättää peruuttaa toimilupahakemuksensa, vuotuista valvontamaksua ei palauteta. 
            
            
               8 artikla 
               Korvausten maksaminen toimivaltaisille viranomaisille
            
         
         
            
               1.Jos arvopaperimarkkinaviranomainen siirtää tehtäviä jäsenvaltioiden toimivaltaisille viranomaisille, nämä eivät voi periä arvopaperimarkkinaviranomaisen siirtämien valvontatehtävien suorittamisesta aiheutuvia kustannuksia suoraan raportointipalvelujen tarjoajilta. 
            
            
               2.Arvopaperimarkkinaviranomainen korvaa toimivaltaisille viranomaisille todelliset kustannukset, jotka niille aiheutuvat asetuksen (EU) N:o 600/2014 mukaisten tehtävien ja erityisesti niille asetuksen (EU) N:o 600/2014 38 o artiklan nojalla siirrettyjen tehtävien hoitamisesta.
            
            
               3.Arvopaperimarkkinaviranomainen varmistaa, että jäsenvaltioiden toimivaltaisille viranomaisille korvattavat kustannukset täyttävät seuraavat ehdot: 
            
            
               a)niistä on sovittu etukäteen arvopaperimarkkinaviranomaisen ja jäsenvaltion toimivaltaisen viranomaisen kesken; 
            
            
               b)ne ovat oikeassa suhteessa kyseisen raportointipalvelujen tarjoajan liikevaihtoon; ja 
            
            
               c)niiden suuruus vastaa enintään kyseisen raportointipalvelujen tarjoajan maksamien valvontamaksujen kokonaismäärää. 
            
            
               4.Arvopaperimarkkinaviranomaisen tehtävien siirto jäsenvaltioiden toimivaltaisille viranomaisille määritetään tapauskohtaisesti, se voidaan milloin tahansa perua eikä se vaikuta tietyltä raportointipalvelujen tarjoajalta veloitettavien maksujen määrään.
            
            
               9 artikla 
               Vuotta 2022 koskeva siirtymäsäännös
            
            
               1.Arvopaperimarkkinaviranomaisen valvonnassa oleviin raportointipalvelujen tarjoajiin sovellettavan vuotuisen valvontamaksun laskemiseksi vuoden 2022 osalta arvopaperimarkkinaviranomainen perii kiinteän maksun seuraavien laskelmien perusteella:
            
            
               a)350 000 euroa sellaisten hyväksyttyjen julkistamisjärjestelyjen osalta, joiden julkistamien liiketoimien osuus oli enemmän kuin 10 prosenttia kaikkien hyväksyttyjen julkistamisjärjestelyjen julkistamien, joko oman pääoman ehtoisia tai muita kuin oman pääoman ehtoisia rahoitusvälineitä koskevien liiketoimien kokonaismäärästä vuoden 2021 kuuden ensimmäisen kuukauden aikana, asianomaisen toimivaltaisen viranomaisen toimittamien tietojen mukaan; 
            
            
               b)50 000 euroa sellaisten hyväksyttyjen julkistamisjärjestelyjen osalta, joiden julkistamien liiketoimien osuus oli alle 10 prosenttia kaikkien hyväksyttyjen julkistamisjärjestelyjen julkistamien, joko oman pääoman ehtoisia tai muita kuin oman pääoman ehtoisia rahoitusvälineitä koskevien liiketoimien kokonaismäärästä vuoden 2021 kuuden ensimmäisen kuukauden aikana, asianomaisen toimivaltaisen viranomaisen toimittamien tietojen mukaan; 
            
            
               c)650 000 euroa sellaisten hyväksyttyjen ilmoitusjärjestelmien osalta, joiden toimivaltaiselle viranomaiselle lähettämien liiketoimia koskevien ilmoitusten osuus oli enemmän kuin 10 prosenttia kaikkien hyväksyttyjen ilmoitusjärjestelmien toimivaltaisille viranomaisille lähettämien liiketoimia koskevien ilmoitusten kokonaismäärästä vuoden 2021 kuuden ensimmäisen kuukauden aikana, asianomaisen toimivaltaisen viranomaisen toimittamien tietojen mukaan;
            
            
               d)50 000 euroa sellaisten hyväksyttyjen ilmoitusjärjestelmien osalta, joiden toimivaltaiselle viranomaiselle lähettämien liiketoimia koskevien ilmoitusten osuus oli alle 10 prosenttia kaikkien hyväksyttyjen ilmoitusjärjestelmien toimivaltaisille viranomaisille lähettämien liiketoimia koskevien ilmoitusten kokonaismäärästä vuoden 2021 kuuden ensimmäisen kuukauden aikana, asianomaisen toimivaltaisen viranomaisen toimittamien tietojen mukaan.
            
            
               2.Arvopaperimarkkinaviranomainen lähettää asianomaisille hyväksytyille julkistamisjärjestelyille ja hyväksytyille ilmoitusjärjestelmille laskun, jossa ilmoitetaan vuoden 2022 maksujen koko määrä, mahdollisimman pian sen jälkeen, kun tätä asetusta on alettu soveltaa, ja viimeistään 30 päivää ennen eräpäivää.
            
            
               10 artikla  
               Vuotta 2023 koskeva siirtymäsäännös
            
            
               1.Raportointipalvelujen tarjoajilta, joita arvopaperimarkkinaviranomainen valvoo 1 päivästä tammikuuta 2023 alkaen, peritään 3 artiklan mukaisesti laskettu vuotuinen valvontamaksu vuodelta 2023. Sovellettaessa 4 artiklan 2 kohtaa raportointipalvelujen tarjoajien sovellettava liikevaihto lasketaan kuitenkin 2 kohdan mukaisesti.
            
            
               2.Sovellettaessa 1 kohtaa raportointipalvelujen tarjoajan sovellettava liikevaihto on seuraavien erien summa:
            
            
               a)raportointipalvelujen tarjoajan tulot hyväksyttyjen ilmoitusjärjestelmien tai hyväksyttyjen julkistamisjärjestelyjen palvelujen tarjonnan ydintoiminnoista vuoden 2022 kuuden ensimmäisen kuukauden aikana ja
            
            
               b)raportointipalvelujen tarjoajan tulot hyväksyttyjen ilmoitusjärjestelmien tai hyväksyttyjen julkistamisjärjestelyjen toimintojen oheispalveluista vuoden 2022 kuuden ensimmäisen kuukauden aikana,
            
            
               jaettuna seuraavien erien summalla:
            
         
         
            
               c)kaikkien toimiluvan saaneiden hyväksyttyjen ilmoitusjärjestelmien tai hyväksyttyjen julkistamisjärjestelyjen yhteenlasketut tulot hyväksyttyjen ilmoitusjärjestelmien tai hyväksyttyjen julkistamisjärjestelyjen palvelutarjonnan ydintoiminnoista vuoden 2022 kuuden ensimmäisen kuukauden aikana ja
            
            
               d)kaikkien hyväksyttyjen ilmoitusjärjestelmien tai hyväksyttyjen julkistamisjärjestelyjen yhteenlasketut tulot hyväksyttyjen ilmoitusjärjestelmien tai hyväksyttyjen julkistamisjärjestelyjen toimintojen oheispalveluista vuoden 2022 kuuden ensimmäisen kuukauden aikana.
            
            
               Raportointipalvelujen tarjoajien on viimeistään 30 päivänä syyskuuta 2022 ilmoitettava arvopaperimarkkinaviranomaiselle hyväksyttyjen ilmoitusjärjestelmien tai hyväksyttyjen julkistamisjärjestelyjen palvelujen tarjonnan ydintoiminnoista vuoden 2022 kuuden ensimmäisen kuukauden aikana saatujen tulojen määrä sekä hyväksyttyjen ilmoitusjärjestelmien tai hyväksyttyjen julkistamisjärjestelyjen toimintojen oheispalveluista vuoden 2022 kuuden ensimmäisen kuukauden aikana saatujen tulojen määrä.
            
            
               3.Heti kun vuoden 2022 tarkastetut tilinpäätökset tulevat saataville, 1 kohdassa tarkoitettujen raportointipalvelujen tarjoajien on toimitettava ne viipymättä arvopaperimarkkinaviranomaiselle 4 artiklan 1 kohdan mukaisesti.
            
            
               4.Arvopaperimarkkinaviranomainen laskee, onko raportointipalvelujen tarjoajan 2 kohdan mukaisesti maksaman vuoden 2023 vuotuisen valvontamaksun ja 3 kohdan mukaisesti saatujen tarkastettujen tilinpäätösten perusteella lasketun vuoden 2023 vuotuisen valvontamaksun välillä eroa.
            
            
               5.Arvopaperimarkkinaviranomainen lähettää raportointipalvelujen tarjoajille ensimmäisen laskun, jossa ilmoitetaan 2 kohdassa tarkoitettu vuoden 2023 vuotuisen valvontamaksun määrä, viimeistään 30 päivää ennen eräpäivää.
            
            
               Kun 3 kohdassa tarkoitetut tiedot ovat saatavilla kaikkien raportointipalvelujen tarjoajien osalta, arvopaperimarkkinaviranomainen lähettää raportointipalvelujen tarjoajille toisen laskun, jossa ilmoitetaan 4 kohdassa tarkoitettuun laskelmaan perustuva vuoden 2023 valvontamaksun lopullinen määrä. Arvopaperimarkkinaviranomainen lähettää kyseisen laskun raportointipalvelujen tarjoajille viimeistään 30 päivää ennen eräpäivää.
            
            
               11 artikla 
               Voimaantulo ja soveltamispäivä
            
            
               Tämä asetus tulee voimaan ja sitä sovelletaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 10.3.2022
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 173, 12.6.2014, s. 84. 
               
               
                  
                     (2)
                  
                        Euroopan parlamentin ja neuvoston asetus (EU) 2019/2175, annettu 18 päivänä joulukuuta 2019, Euroopan valvontaviranomaisen (Euroopan pankkiviranomainen) perustamisesta annetun asetuksen (EU) N:o 1093/2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta annetun asetuksen (EU) N:o 1094/2010, Euroopan valvontaviranomaisen (Euroopan arvopaperimarkkinaviranomainen) perustamisesta annetun asetuksen (EU) N:o 1095/2010, rahoitusvälineiden markkinoista annetun asetuksen (EU) N:o 600/2014, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetun asetuksen (EU) 2016/1011 ja varainsiirtojen mukana toimitettavista tiedoista annetun asetuksen (EU) 2015/847 muuttamisesta (EUVL L 334, 27.12.2019, s. 1).
               
               
                  
                     (3)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).